Anne Grete Holmsgaard (SF), 2002-04-04:
Allerførst vil jeg godt sige, at vi finder det meget positivt, at innovationsmiljøerne, de teknologiske serviceinstitutter, de regionale vækstmiljøer og erhvervsforskerområdet er blevet overført til det nye Videnskabsministerium.
Det har givet en langt bedre sammenhæng mellem forskning, uddannelse og innovation, end vi har haft på noget tidligere tidspunkt.
Loven er jo, som det siges klart i teksten, en rammelov, og det kan selvfølgelig gøre det lidt diffust, når vi førstebehandler den her.
Men vi har det i SF sådan, at vi finder det fornuftigt, at det er en rammelov.
Vi finder det
også fornuftigt, at der etableres ét samlet råd for teknologi og innovation, der kan rådgive ministeren.
Det kunne være lidt interessant, hvis der kunne skabes en lille mulighed for, at det råd også kunne rådgive Folketinget, som vi har en tradition for med nogle af de råd, der er.
Men det kan vi jo drøfte efterfølgende under udvalgsarbejdet.
Vi finder det også positivt, at de otte medlemmer, der skal udpeges af ministeren, skal udpeges på baggrund af deres personlige kompetencer.
Men netop disse forhold betyder samtidig, at det stiller nogle meget høje krav til ministeren i form af stor omhu og sans for mental spændvidde og mod i valget af, hvem der skal sidde i rådet.
Jeg vil derfor godt opfordre ministeren til at bruge god tid på sine overvejelser over personvalget.
Ofte er det meget godt med en fisketur, hvor man tænker lidt over det.
herhjemme, altså der, hvor vi virkelig har haft noget, der viste fremad i samspillet mellem forskning, viden, formidling, produktudvikling i allerbredeste forstand og derefter kommercialisering og erhvervsmæssig udnyttelse. Noget af det, jeg tænker på, er de meget flotte resultater, vi har nået på energiområdet med hensyn til nye energiteknologier.
Også med hensyn til produktudvikling inden for lavt energiforbrug, hvor forskningen i effektelektronik har bidraget afgørende til nye og meget perspektivrige teknologier og produkter.
Jeg tænker bredt på vores miljøteknologi, og jeg tænker på teknologier, man kan bruge til en enkel og hurtig diagnosticering af sygdomme.
Men jeg tænker også på nogle af de bredere, blødere områder som f.eks. udnyttelsen af hele området, der hedder industriel design, som jo er et område, hvor vi har en lang historie, vi kan bygge på i Danmark, men hvor det er vigtigt at give det et skub fremad, for at vi kan udnytte det potentiale, vi har, hvilket er meget stort, fuldt ud.
Man kunne selvfølgelig nævne andre områder, men nu har jeg nævnt nogle af de områder, som vi synes, det er vigtigt at have med, når man udpeger det her råd, som jo får en ganske stor kompetence.
Jeg vil da også sige, at det såmænd heller ikke gjorde noget, hvis der var en enkelt kvinde med.
Nu er der jo ingen, der skal indstilles, og det er ikke deres ansvar.
I denne her sammenhæng er det ministerens ansvar.
Endelig vil jeg sige, at vi finder det meget rart, at det står fuldstændig klart i loven, at innovationsmiljøerne skal være aktieselskaber, og at de uklarheder, der var i bemærkningerne til den tidligere lov, er væk.
De uklarheder, jeg tænker på, er den del af bemærkningerne, der har gjort, at det har været meget vanskeligt for universiteter at gå ind i og være med til at etablere innovationsmiljøer som aktieselskaber.